**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ**

Наставно-научно веће Филозофског факултета у Нишу, на седници одржаној 20. априла 2016. године, након разматрања предлога Већа Департмана за социологију, а на основу члана 123. став 3. Закона о високом образовању, донело је одлуку (број 141/1-6-01) о образовању Комисије за оцену научне заснованости предложене теме магистарске тезе кандидата Александра Бастајића, дипломираног социолога, под називом *ДОПРИНОС СРЕТЕНА ВУКОСАВЉЕВИЋА РАЗВОЈУ СОЦИОЛОГИЈЕ СЕЉАЧКОГ ДРУШТВА*, у саставу: др Сузана Марковић Крстић, доценткиња Филозофског факултета у Нишу, ментор; др Гордана Стојић, доценткиња Филозофског факултета у Нишу и др Марица Шљукић, доценткиња Филозофског факултета у Новом Саду.

Комисија је прегледала поднету документацију и Наставно-научном већу Филозофског факултета у Нишу доставља следећи

**И З В Е Ш Т А Ј**

1. **ОСНОВНИ ПОДАЦИ О КАНДИДАТУ**

Александар Бастајић рођен је 21. марта 1963. у Београду, где је завршио основну школу и средњу школу природно-техничке струке (1977–1981). Дипломирао је на Факултету политичких наука Универзитета у Београду, где је најпре стекао звање професор марксизма и социјалистичког самоуправљања (1989), а потом и звање дипломирани политиколог друштвено-политичког смера (1992). Постдипломац је на магистарским студијама социологије на Филозофском факултету Универзитета у Нишу.

Радио је као новинар у пословном систему „Грмеч“ од 1995. до 2001. године, а од 2002. године ради као професор социологије и грађанског васпитања у Музичкој школи „Даворин Јенко“ у Београду. Пред испитном комисијом 16. и 17. маја 2005. године положио је на Факултету политичких наука Универзитета у Београду стручни испит за професора социологије.

1. **ОЦЕНА О НАУЧНОЈ ЗАСНОВАНОСТИ ПРЕДЛОЖЕНЕ ТЕМЕ**

*2.1. Актуелност теме магистарске тезе.*У избору теме магистарске тезе кандидат Александар Бастајић руководио се сложеношћу проблема села, сељаштва и сељачког друштва. Истиче да брзе и корените друштвене промене у правцу модернизације друштва посебно погађају српско село, пољопривреду и сељаштво. Стога сматра да је истраживање традиције, као и тумачење културно-историјске подлоге, значајно за историју српске социологије, укључујући и проучавање узајамне везе традиције са модерним друштвом и савременим социолошким тенденцијама. Кандидат наглашава велики значај научног дела Сретена Вукосављевића (1881–1960), његовог доприноса социолошком проучавању сељачког друштва и развоју социологије села.

Сретен Вукосављевић је оснивач српске социологије села и један од изузетних познавалаца нашег сељачког друштва и традиције нашег народа. Као човек поникао из народа, боравио је у многим селима, тако да је непосредним посматрањем и кроз разговоре са сељацима прикупио обимну грађу о народном животу. Поред тога, анализирао је писане студије и документе и проучавао живот народа не само у Србији, већ и у Црној Гори, Херцеговини, Македонији и Хрватској. Био је сведок и активни учесник бројних историјских догађаја: Балканских ратова, Првог и Другог светског рата и историјских догађаја који су утицали на сељаштво у неразвијеном капитализму старе Југославије и социјалистичкој револуцији. Анализирао је положај сељаштва у периоду револуционарног етатизма, а у време аграрне реформе и колонизације био је члан Аграрног савета ДФЈ и министар за колонизацију ДФЈ. Упоредо с његовим политичким ангажовањем наставља се његов истраживачки рад у области социологије сељачког друштва. Године 1953. у издању Српске академије наука и уметности објављена је његова прва књига из циклуса „Историја сељачког друштва“, под насловом „Организација сељачке земљишне својине“.

О вредности Вукосављевићевог научног дела најпоузданије оцене дали су његови савременици (попут Р. Лукића) истичући да је Сретен Вукосављевић, поред тога што је сакупио „грађу“ и чињенице спасао од заборава, наставио да ради у области наше етнографије и антропогеографије, географије и историје грађевинарства, тако да је изградио научну теорију којом је прикупљене чињенице у потпуности објаснио. Он је отишао знатно даље од традиционалне националне друштвене науке, која се углавном задовољавала описом, а ређе је давала научна објашњења. Тиме је Сретен Вукосављевић унео науку у националне, друштвене, углавном дескриптивне дисциплине и везао их за савремена научна достигнућа у области социологије. Стога је његов допринос развоју науке значајан, јер на научној основи обнавља традиционалне дисциплине и заснива нову науку – нашу социологију села. Она представља темељну основу за социолошко проучавање савремених и актуелних проблема српског села и сељаштва. Осим што је био врстан аналитичар сељачког начина живота, Вукосављевић је захваљујући развијеном смислу за историју нагласио једну од основних особина сељаковог рада – континуитет. Континуитет сељаковог рада испољава се у „стапању“ животног и радног циклуса сељака, али и у чињеници да специфична духовност, квалитет и целовитост сељаковог рада у значајној мери опстају, упркос његовом модификовању (током времена) кроз различите модернизацијске процесе.

Научни значај истраживања у оквиру магистарске тезе састоји се не само у томе да се научна јавност упозна с богатим опусом и научно-истраживачким радом Сретена Вукосављевића на пољу развоја социологије сељачког друштва, него и да се упозна са научним дометима његовог проучавања српског села и сељаштва. Његов богат опус са становишта науке обухвата следећа проблемска подручја, односно области проучавања (које су представљене у његовим делима – „Историја сељачког друштва“ I–VI): *Организација сељачке земљишне својине*, *Социологија становања*, *Социологија сељачких радова*, *Сеоске установе и уредбе*, *Сеоске заједнице и облици понашања у њима* и *Писма са села – политички и други списи*.

  Друштвени значај и актуелност теме магистарске тезе огледају се у томе што ће се искуства и резултати истраживања Сретена Вукосављевића поново презентовати научној и широј јавности, проверити њихова актуелност, односно утврдити да ли могу да издрже тест модерног времена. Данашње српско село налази се између традиционалних и модерних тенденција савременог друштва. Кризе и проблеми модерног друштва испољавају се на глобалном нивоу, тако да се село не може посматрати и анализирати издвојено од глобалних токова. У том смислу, Вукосављевићево проучавање села и српског традиционалног друштва представља драгоцену подлогу, односно основу за даља проучавања и социолошке синтезе на релацији традиционално – модерно у циљу разумевања и практичног решавања актуелних проблема који се јављају у области села и сељаштва. *2.2.**Теоријски оквир магистарске тезе.*У предложеној магистарској тези Александар Бастајић ће анализирати стваралачки опус Сретена Вукосављевића који обухвата историју сељачког друштва, која је обрађена у следећим делима/књигама: *Организовање сељачке земљишне својине*, *Социологија становања*, *Социологија сељачких радова*, *Сеоске установе и уредбе*, *Сеоске заједнице и облици понашања у њима* и *Писма са села – политички и други списи*. Кандидат ће на тај начин село, сељаштво и сељачко друштво разматрати у друштвено-историјском контексту, са становништа Сретена Вукосављевића, као и теоријских полазишта других аутора који су се бавили кључним питањима српског села. Поред теоријског и емпиријског опуса Сретена Вукосављевића који се сматра оснивачем социологије села, биће разматрана и многа питања социологије сељачког друштва и друштвеног живота на селу којим су се на аутентичан начин бавили код нас и други бројни аутори и познаваоци друштвеног живота на селу: Вук Стефановић Караџић, Валтазар Богишић, Стојан Новаковић, Светозар Марковић, Јован Цвијић, Јован Ердељановић, Тихомир Ђорђевић, Веселин Чајкановић, Михаило Аврамовић, Драгољуб Јовановић, Мијо Мирковић, Мирко Косић, Цветко Костић и други.

*2.3. Предмет, циљ и задаци истраживања.* *Предмет истраживања* је допринос научно-истраживачког рада Сретена Вукосављевића развоју социологије сељачког друштва. Реч је о врсном истраживачу који је прикупио и анализирао обимну искуствену грађу о српском селу, познаваоцу нашег сељачког друштва, социјалном мислиоцу и оснивачу српске социологије села. Научно дело Сретена Вукосављевића (1881–1960) поставља темеље наше традиције проучавања народа и сељачког друштва и тако трасира путеве нашој савременој социологији села.

*Циљеви истраживања* су вишеструки: да се укаже на значај проучавања развоја социологије сељачког друштва у систему друштвених наука и да се пружи практичан подстицај даљем научном проучавању развоја села, како би се на тим резултатима могао утемељити будући развој сеоских заједница; да се научно-истраживачком раду Сретена Вукосављевића дâ знатно већи научни и друштвени значај; да се промени индиферентан став према проучавању села и сељаштва, како би се побољшао однос стручне и шире јавности према селу и уочио значај села и сељаштва као чиниоца друштвеног развоја; да се сеоска традиција презентује као један од најважнијих елемената националне баштине српског народа.

Основни *задатак истраживања* је постављен тако да се утврде и проуче основни елементи социологије сељачког друштва Сретена Вукосављевића. Анализом ће пре свега бити обухваћени следећи тематски сегменти које је разрадио Сретен Вукосављевић развијајући поменуту дисциплину: организовање сељачке земљишне својине, баштинска и колективна својина, проблем сеобе и насељавања, веза између облика насеља и начина становања, премештања и узроци премештања сеоских насеља, развијање тржишне пољопривреде, прилагођавање села потрошачком тржишту градова, наводњавање и сеоска пренасељеност, појам села, сељачког друштва и задруге, вера и облици понашања у селу, народна традиција и сељачки менталитет, сељак и индустрија и криза и село.

*2.4. Методе истраживања.* У предложеној пријави магистарске тезе кандидат Александар Бастајић наводи да ће се у овом раду користити следеће методе истраживања: дескрипцију, анализу и синтезу, апстракцију и квалитативну анализу садржаја. Дескриптивна метода као опште научна метода биће коришћена ради описивања предмета истраживања и појава које су за њега везане. Метода анализе користиће се у смислу растављања предмета истраживања на његове саставне делове, односно на чиниоце. Синтеза као научна метода биће употребљена у смислу спајања више чинилаца предмета истраживања у једну целину. Метода апстракције биће коришћена за истраживање појмова, ставова, судова и закључака у вези с предметом истраживања. Метода квалитативне анализе садржаја користиће се за анализу и разумевање значења појединачних елемената предмета истраживања.

*2.5. Структура магистарске тезе*. Магистарска теза под насловом *ДОПРИНОС СРЕТЕНА ВУКОСАВЉЕВИЋА РАЗВОЈУ СОЦИОЛОГИЈЕ СЕЉАЧКОГ ДРУШТВА* имала би две структурне целине, као и увод, прилоге, закључна разматрања, биографију Сретена Вукосављевића и литературу. У оквиру прве целине разрадио би се теоријски и методолошки оквир истраживања. Теоријски оквир истраживања односио би се на стваралачки опус Сретена Вукосављевића из области социологије сељачког друштва и на радове других аутора из области социологије сељачког друштва. У методолошком оквиру истраживања операционализовали би се проблем и значај истраживања, предмет, циљ, задаци истраживања и методе истраживања. У оквиру друге целине разматрао би се допринос Сретена Вукосављевића развоју социологије сељачког друштва кроз шест поглаваља: организовање сељачке земљишне својине, социологија становања, социологија сељачких радова, сеоске установе и уредбе, сеоске заједнице и облици понашања у њима и писма са села – политички и други списи.

*2.6. Коришћена библиографија у пријави магистарске тезе.* У изради идејног пројекта магистарске тезе кандидат Александар Бастајић навео је основну и ширу литературу (библиографију):

*Основна литература (сабрана дела Сретена Вукосављевића)*

Вукосављевић, Сретен (2012а) *Историја сељачког друштва I. Организација сељачке земљишне својине*“. Београд: Службени гласник.

Вукосављевић, Сретен (2012б) *Историја сељачког друштва II. Социологија становања*. Београд: Службени гласник.

Вукосављевић, Сретен (2012в) *Историја сељачког друштва III. Социологија сељачких радова.* Београд: Службени гласник.

Вукосављевић, Сретен (2012г) *Историја сељачког друштва IV. Сеоске установе и уредбе.* Београд: Службени гласник.

Вукосављевић, Сретен (2012д) *Историја сељачког друштва V. Сеоске заједнице и облици понашања у њима*. Београд: Службени гласник.

Вукосављевић, Сретен (2012ђ) *Историја сељачког друштва VI. Писма са села – политички и други списи.* Београд:Службени гласник.

*Шира литература*

Аврамовић, Михаило (1910) *Држава и задругарство*. Београд: „Доситеј Обрадовић“.

Аврамовић, Михаило (1924) *Тридесет година задружног рада.* Београд: „Доситеј Обрадовић“.

Аврамовић, Михаило (1929) „Шта је то село“ у: *Наше село.* Београд: Савремена општина.

Богишић, Валтазар (2004) *Правни обичају у Црној Гори, Херцеговини и Албанији*. Подгорица: Службени лист СЦГ.

Богишић, Валтазар (2004) *Зборник садашњих правних обичаја у Јужних Словена.* Студије и чланци – изабрана дјела. Подгорица: Службени лист СЦГ.

Божовић, Григорије (2010) „Један дан са Сретеном Вукосављевићем, у: *Граничарска коб*. Пријепоље: Милешевски културни клуб „Свети Сава“.

Цвијић, Јован (1896) *Упутства за проучавање села у Србији и осталим српским земљама.* Београд: Српска краљевска државна штампарија.

Цвијић, Јован (1987) *Сабрана дела*. Књиге 1–3, Београд: САНУ, Књижевне новине, Завод за уџбенике.

Чајкановић, Веселин (1994) *Сабрана дела из српске религије и митологије*. Књиге 1–5, Београд: БИГЗ.

Ћирић, Јован (1979) *Основе социологије насеља и социологија села.* Ниш: Градина.

Ћирић, Јован (2006) *Градиште – хроника села*. Ниш: Центар за научна истраживања САНУ и Универзитета у Нишу.

Дероко, Александар (2012) „Реч уредника“ у: *Историја сељачког друштва II, Социологија становања*. Београд: Службени гласник.

Ђорђевић, Тихомир (1929) „Народни обичаји“ у: *Наше село*. Београд: Савремена општина.

Ђорђевић, Тихомир (1984) *Наш народни живот.* Том I–IV, Београд: Просвета, Београд.

Ердељановић, Јован (1925) *Македонски Срби.* Београд: Државна штампарија Краљевине СХС.

Ердељановић, Јован (1926) *Стара Црна Гора*. Београд: Српска краљевска академија.

Ердељановић, Јован (1986) *Срби у Банату.* Нови Сад: Матица српска.

Ердељановић, Јован и Миленко Филиповић (1938) *Упутства за испитивање народног живота, обичаја и особина у Јужној Србији.* Скопље: Штампарија Јужна Србија.

Гордић, Александар (2012) „Метафизика сеоског живота у делу Сретена Вукосављевића“, *Социолошки преглед*, посебно издање, Београд.

Исић, Момчило, Митровић, Милован и Аранитовић, Добрило (2012) *Живот и дело Сретена Вукосављевића,* Београд: Службени гласник.

Јовановић, Драгољуб (1930) *Аграрна политика.* Београд: Графички институт „Народна мисао“.

Коковић, Драган (2012), „Друштвени капитал у делу Сретена Вукосављевића“ (предавање). Симпозијум *Дани Сретена Вукосављевића XXVI*, Пријепоље.

Косић, Мирко (1929) „Село као предмет народног проучавања“ у: *Наше село.* Београд: Савремена општина.

Костић, Цветко (1955) *Сељаци – индустријски радници.* Београд: „Рад“.

Костић, Цветко (1975) *Социологија села.* Београд: Завод за издавање уџбеника.

Ковачевић, Иван (1978) *Научно дело Сретена Вукосављевића.* Пријепоље: Универзитет „Сретен Вукосављевић“.

Лукић, Радомир (2012a) „Предговор“ у: *Историја сељачког друштва II.* *Социологија становања.* Београд: Службени гласник.

Лукић, Радомир (2012б) „Предговор“ у: *Историја сељачког друштва III.* *Социологија сељачких радова*. Београд: Службени гласник.

Лукић, Радомир (2012в) „Предговор“ у: *Историја сељачког друштва VI, Писма са села – политички и други списи.* Београд: Службени гласник Београд.

Марковић, Светозар (1946) *Србија на Истоку*. Одабрани списи. Београд: Издавачко предузеће Просвета.

Милошевић, Божо (1995) *Завичај као мит: примарно искуство у социолошкој имагинацији Сретена Вукосављевића“,* Пријепоље: зборник „Симпозијум Сеоски дани Сретена Вукосављевића XVI“.

Милошевић, Божо (2004) *Умеће рада: прилози социологији рада*. Нови Сад: Прометеј. Мирковић, Мијо (1937) *Одржање сељачког посједа.* Загреб: Хрватска наклада.

Мирковић, Мијо (1929) „Село и фабрика“ у: *Наше село.* Београд: издавач Савремена општина, Београд.

Митровић, Милован (1989) *Наше село између прошлости и будућности*. Београд: Научна књига.

Митровић, Милован (1999) *Српско село*. Прилог социологији традиционалног српског друштва. Нови Сад: Матица српска.

Митровић, Милован (2012а) „Предговор“ у: *Историја сељачког друштва IV, Сеоске установе и уредбе.* Београд: Службени гласник.

Митровић, Милован (2012б) „Предговор“ у: *Историја сељачког друштва V, Сеоске заједнице и облици понашања у њима*. Београд: Службени гласник.

Новаковић, Стојан (1943) *Село.* Београд: Српска књижевна задруга Београд.

Рашковић, Владимир (1986) *Социологија села.* Београд: Универзитет у Београду.

Стефановић Караџић, Вук (1935) *Српски рјечник.* Београд: Штампарија Краљевине Југославије.

Стефановић Караџић, Вук (1969) *Писмо кнезу Милошу Обреновићу из априла 1832*. (Историјски списи I – II), Београд: Просвета.

Стефановић Караџић, Вук (прир. Костић, Цветко) (1964) *О друштву.* *Избор социолошких текстова.* Београд: Савремена школа.

Влаховић, Петар (1973) *Сретен Вукосављевић као истраживач Старе Рашке*. Симпозијум о научном делу Сретена Вукосављевића. Пријепоље.

Вукосављевић Сретен (1936) *Санџачке хићаје*. Пријепоље: издање листа Рашка.

1. **ЗАКЉУЧАК И ПРЕДЛОГ**

Комисија за оцену научне заснованости предложене теме магистарскe тезе под називом *ДОПРИНОС СРЕТЕНА ВУКОСАВЉЕВИЋА РАЗВОЈУ СОЦИОЛОГИЈЕ СЕЉАЧКОГ ДРУШТВА*, дипломираног социолога Александра Бастајића, оцењује да кандидат испуњава све услове прописане законом и Статутом Филозофског факултета за одобрење предложене теме магистарске тезе. На основу анализе предложене теме, Комисија даје *позитивну оцену* научне заснованости теме магистарске тезе и сматра да она може бити резултат самосталног научног рада кандидата. Имајући у виду све ово, Комисија предлаже Наставно-научном већу Филозофског факултета у Нишу да тему *ДОПРИНОС СРЕТЕНА ВУКОСАВЉЕВИЋА РАЗВОЈУ СОЦИОЛОГИЈЕ СЕЉАЧКОГ ДРУШТВА* усвоји и кандидату Александру Бастајићу одобри израду магистарског рада.

У Нишу и Новом Саду,

9. мај 2016.

ЧЛАНОВИ КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Сузана Марковић Крстић,

доценткиња Филозофског факултета у Нишу, ментор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Гордана Стојић,

доценткиња Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Марица Шљукић,

доценткиња Филозофског факултета у Новом Саду